Audriņi er en landsby i Audriņi pagasts i landskabet Latgale i det østlige Letland, nordvestligt for Rēzekne. Audriņi udgør hovedbyen i Audriņi pagasts, som i alt havde 1.233 indbyggere per 1. juli 2010. Audriņi er mest kendt for massakren, som den 2. januar 1942 udførtes af den nazi-tyske Einsatzgruppe A, hvor landsbyen jævnedes med jorden og de 235 indbyggere på lige nær 30 mænd bragtes til en nærliggende skov og henrettedes. De 30 mænd blev den 4. januar 1942 henrettet i al offentlighed i Rēzekne. Anledningen til massakren var påstanden, at byens indbyggere havde forsynet spredte medlemmer af Den Røde Hær med våben. Derpå beordrede kommandøren for sikkerhedspolitiet i Letland, SS-Obersturmbannführer Strauch, at udslette landsbyen og dens indbyggere til skræk og advarsel. Et eksemplar af den af Strauch underskrevne bekendtgørelse over massakren befinder sig hos den Russiske Føderations Statslige Arkiv (fond 7021, liste 93, akt 3792, blad 2/3).